
Medúzaraj

Burián Norbert vagyok, utolsó éves hallgató a Pécsi Tudomány Egyetem Művészeti Karán. Az elmúlt két évben sokat foglalkoztam köztéri nagyméretű installációkkal, leginkább talált anyagokból dolgoztam. A medúzáknál is törekedtem az egyszerű anyagok használatára, az alapformának az ötletét egy viharvert esernyő adta. Később az esernyőket lecseréltem, mert az igényt a nagyobb mennyiségre nem tudtam volna megcsinálni. Ezért rozsdamentes acél huzalt használtam ívekbe kötve, ami alkotta az alap szerkezetét a medúzának. Ez a váz kapott még egy mezőgazdasági fóliából készített köpenyt. A csápok fóliából és festett textilanyagból készültek.
A koncepcióm lényege az lenne, hogy az installáción áthaladó emberek úgy érezzék, mintha egy medúza rajon keresztül közlekednének. Ezt az érzést a hosszú logó csápok, és a szél által megmozgatott medúzaformák kellően elősegítik. A medúzákat világítással láttam el, hogy az éjszakai órákban is élvezhető legyen a látványuk. 



